S.O.L.O

S.O.L.O merupakan album solo kedua oleh M. Nasir, dikeluarkan pada 13 November 1989 oleh PMC/BMG. Ia merupakan album M. Nasir yang paling terkesan pada waktu itu. Antara lagu-lagu popular album ini ialah "Mustika" dan "Falsafah Cinta". Berkonsepkan balada nusantara, ini merupakan album pertama M. Nasir yang berkonsep sedemikian.

Penerbitan
Untuk album ini, M. Nasir menggunakan khidmat pemuzik berpengalaman seperti pemain dram Search, Yazit Ahmad dan bekas pemain dram Ariwatan, Amry. Bunyian keyboard pula dihasilkan oleh Zulkifli Mahat, bekas pemain gitar Flybaits, Eddie Marzuki bermain gitar akustik manakala Maniam bermain bongo dan Benny Arjuna memainkan harmonika. Sebanyak 20 alat muzik digunakan bagi mencipta citarasa muzik Nusantara sebenar.

Keluaran
S.O.L.O pada asalnya dijadualkan untuk dilancarkan pada Julai 1989, bagaimanapun ia dikeluarkan secara rasmi pada 13 November 1989 dalam bentuk kaset, kemudian dalam bentuk CD pada 1994. Ia menjadi album pertamanya yang didaftarkan atas nama M. Nasir. Lima lagu di dalam album ini telah dikeluarkan sebagai single, termasuk "Falsafah Cinta" menampilkan duet bersama Rahim Maarof. Album ini menjadi kejayaan komersial apabila ia berjaya terjual sebanyak 50,000 unit sekaligus melayakkan M. Nasir menerima dua anugerah khas daripada BMG Music setahun kemudian.

Fatimah Hassan dari URTV berpendapat S.O.L.O masih mempunyai unsur-unsur Melayu meskipun terdapat unsur barat namun tetap mengutamakan budaya Melayu Nusantara. Dalam ulasan retrospektif untuk Harian Metro mengenai album ini, Riadz Radzi menyifatkan S.O.L.O sebagai "album terbaik yang pernah dihasilkan oleh M. Nasir".

Senarai runut

Sejarah keluaran

Rujukan

Pautan luar
 S.O.L.O di Discogs

Album 1989
1989
M. Nasir